A Bizottság 3991/87/EGK rendelete

(1987. december 23.)

az élő fák és egyéb növények, hagymák, gyökerek és hasonló részek, vágott virágok és a lombdíszek piaca közös szervezésének létrehozásáról szóló 234/68/EGK tanácsi rendelet módosításáról

AZ EURÓPAI KÖZÖSSÉGEK BIZOTTSÁGA,

tekintettel az Európai Gazdasági Közösséget létrehozó szerződésre,

tekintettel a legutóbb a 3985/87/EGK rendelettel [1] módosított, a vám- és statisztikai nómenklatúráról és a közös vámtarifáról szóló, 1987. július 23-i 2658/87/EGK tanácsi rendeletre [2] és különösen annak 15. cikkére,

mivel a 2658/87/EGK tanácsi rendelet 1988. január 1-i hatállyal a Harmonizált Rendszeren alapuló kombinált árunómenklatúrát hoz létre, amely megfelel mind a közös vámtarifa, mind a Közösség külkereskedelmi statisztikájára vonatkozó árunómenklatúra követelményeinek;

mivel ezért a legutóbb a 3768/85/EGK rendelettel [3] módosított, a 234/68/EGK tanácsi rendeletben [4] szereplő árumegnevezéseket és vámtarifaszámokat a Kombinált Nómenklatúra meghatározásai szerint kell kifejezni; mivel ezekhez a kiigazításokhoz nincs szükség lényegi módosításra,

ELFOGADTA EZT A RENDELETET:

1. cikk

A 234/68/EGK rendelet szövege a következőképpen módosul:

1. Az 1. cikk szövegének a helyébe a következő szöveg lép:

"Létre kell hozni az élő fák és egyéb növények, hagymák, gyökerek és hasonló részek, vágott virágok és lombdíszek piacának közös szervezését a Kombinált Nómenklatúra 6. árucsoportjába tartozó termékek tekintetében, a 06012010 alszám alá tartozó cikórianövények és gyökerek kivételével; a közös piacszervezés közös minőségi szabványokat, valamint kereskedelmi rendszert foglal magában."

2. A 7. cikk (1) bekezdése helyébe a következő szöveg lép:

"(1) A 060110 vámtarifaszám alá tartozó minden egyes termék harmadik országokba irányuló exportjára 1968-tól kezdve évente, az értékesítési szezon előtt megfelelő időben minimálár vagy minimálárak határozhatók meg a 14. cikkben megállapított eljárásnak megfelelően.

Az ilyen termékek kivitele csak a szóban forgó termékre rögzített minimálárnak megfelelő vagy annál magasabb áron engedélyezett."

3. A 10. cikk (2) bekezdése helyébe a következő szöveg lép:

"(2) Az (1) bekezdés második és harmadik francia bekezdésében foglalt rendelkezésektől eltérően, a mennyiségi korlátozások vagy azzal azonos hatású intézkedések, valamint a Szerződés 44. cikkének alkalmazása továbbra is engedélyezett:

- a nem gyökeres szőlődugványokra és oltványokra (06021010 vámtarifa-alszám) és az oltott vagy gyökeres szőlődugványokra (06022010 vámtarifa-alszám) a Tanács által a szőlő ivartalan szaporítására szolgáló anyagok értékesítéséről elfogadandó rendelkezések valamennyi tagállamban történő alkalmazására megállapított időpontig,

A cserepes növények, valamint a gyümölcsfa-csemeték és -bokrok (06022091, 06022099, 06023010, 06029970, 06029991 és 06029999 alszámok) tekintetében a Tanács hozza meg a rendelet 3., 12. vagy 18. cikke értelmében szükséges intézkedéseket."

2. cikk

Ez a rendelet 1988. január 1-én lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 1987. december 23-án.

a Bizottság részéről

Frans Andriessen

alelnök

[1] HL L 376., 1987.12.31., 1. o.

[2] HL L 256. 1987.9.7., 1. o.

[3] HL L 362., 1985.12.31., 8. o.

[4] HL L 55., 1968.3.2., 1. o.

--------------------------------------------------